Il-Kummissjoni mmobilizzat EUR 122 miljun oħra mill-programm tagħha għar-riċerka u l-innovazzjoni, Orizzont 2020, għar-riċerka fil-coronavirus li hija meħtieġa b'mod urġenti. Is-sejħa l-ġdida għal espressjonijiet ta' interess tikkontribwixxi għal impenn ta' EUR 1.4 biljun tal-Kummissjoni lill-inizjattiva ta' Rispons Globali għall-Coronavirus, imnedija mill-President Ursula von der Leyen fl-4 ta' Mejju 2020. Is-sejħa l-ġdida hija l-aħħar żieda għal firxa ta' azzjonijiet ta' riċerka u ta' innovazzjoni ffinanzjati mill-UE għall-ġlieda kontra l-coronavirus. Din tikkomplementa l-azzjonijiet preċedenti biex jiġu żviluppati d-dijanjostika, it-trattamenti u l-vaċċini billi tissaħħaħ il-kapaċità għall-manifattura u l-introduzzjoni ta' soluzzjonijiet faċilment disponibbli sabiex jiġu indirizzati b'mod rapidu l-ħtiġijiet urġenti. Se ttejjeb ukoll il-fehim tal-impatti tal-imġiba u dawk soċjoekonomiċi tal-epidemija. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Qed nimmobilizzaw il-mezzi kollha għad-dispożizzjoni tagħna biex niġġieldu din il-pandemija bl-ittestjar, bit-trattamenti u bil-prevenzjoni. Iżda biex nirnexxu kontra l-coronavirus, irridu nifhmu wkoll kif din għandha impatt fuq is-soċjetà tagħna u kif nistgħu nużaw malajr dawn l-interventi bl-aqwa mod. Għandna nesploraw soluzzjonijiet teknoloġiċi biex nimmanifatturaw tagħmir u provvisti mediċi aktar malajr, biex nimmonitorjaw u nevitaw it-tixrid tal-marda, u biex nieħdu ħsieb aħjar il-pazjenti.” Thierry Breton, il-Kummissarju għas-Suq Intern, żied jgħid: “Aħna nappoġġaw lill-awtoritajiet tas-saħħa, lill-professjonisti fil-qasam tal-kura tas-saħħa u lill-pubbliku ġenerali fl-Istati Membri kollha biex jindirizzaw il-kriżi tal-coronavirus. Għal dan il-għan, qed nużaw teknoloġiji u għodod innovattivi li jistgħu jintużaw malajr għall-prevenzjoni, għat-trattament ottimali, u għall-irkupru minn din il-pandemija u biex nitħejjew għal dak li se jiġri wara. Dawn jinkludu soluzzjonijiet diġitali u teknoloġiji bħat-telemediċina, id-data, l-IA, ir-robotika u l-fotonika.” Il-proġetti ffinanzjati fil-kuntest ta' din is-sejħa jenħtieġ li jiddirezzjonaw mill-ġdid il-manifattura għall-produzzjoni rapida ta' provvisti mediċi vitali u tat-tagħmir meħtieġ għall-ittestjar, għat-trattament u għall-prevenzjoni, kif ukoll jiżviluppaw teknoloġiji mediċi u għodod diġitali li jtejbu d-detezzjoni, is-sorveljanza u l-kura tal-pazjenti. Riċerka ġdida se titgħallem minn gruppi kbar ta' pazjenti (koorti) madwar l-Ewropa u fehim aħjar tal-impatti tal-imġiba u dawk soċjoekonomiċi tal-epidemija tal-coronavirus jista' jgħin biex jitjiebu l-istrateġiji ta' trattament u ta' prevenzjoni. L-iskadenza għas-sottomissjoni hija l-11 ta' Ġunju 2020, filwaqt li s-sejħa se tiffoka fuq it-twassil malajr tar-riżultati. L-Ewropa, u d-dinja inġenerali, jeħtieġu b'mod urġenti soluzzjonijiet innovattivi għat-trażżin u l-mitigazzjoni tat-tifqigħa, u għall-kura aħjar tal-pazjenti, tas-superstiti, tal-gruppi vulnerabbli, tal-persunal tal-kura tas-saħħa li jinsabu fl-eqqel tal-battalja u l-komunitajiet tagħhom. Din hija r-raġuni għaliex il-Kummissjoni għandha l-għan li tippermetti li x-xogħol ta' riċerka jibda malajr kemm jista' jkun permezz ta' skedi ta' żmien iqsar għat-tħejjija ta' espressjonijiet ta' interess u għall-evalwazzjoni tagħhom. Is-soluzzjonijiet il-ġodda jeħtieġ li jkunu disponibbli u affordabbli għal kulħadd, f'konformità mal-prinċipji tar-Rispons Globali għall-Coronavirus. Għal dan il-għan, il-Kummissjoni se tinkludi klawsoli rapidi ta' kondiviżjoni tad-data fil-ftehimiet ta' għotja, li jirriżultaw minn din is-sejħa ġdida, biex jiġi żgurat li s-sejbiet u l-eżiti jkunu jistgħu jintużaw minnufih. Informazzjoni ġenerali Din is-sejħa speċjali ġdida fil-kuntest ta' Orizzont 2020 tikkomplementa azzjonijiet preċedenti li jappoġġaw 18-il proġett b'EUR 48.2 miljun sabiex jiġu żviluppati dijanjostiċi, trattamenti, vaċċini u tħejjija għal epidemiji, kif ukoll EUR 117 miljun investiti fi 8 proġetti fuq dijanjostika u trattamenti permezz tal-Inizjattiva dwar Mediċini Innovattivi, u miżuri biex jiġu appoġġati ideat innovattivi permezz tal-Kunsill Ewropew tal-Innovazzjoni. Timplimenta l-Azzjoni 3 tal-Pjan ta' Azzjoni ERAvsCorona, dokument ta' ħidma li jirriżulta mid-djalogi bejn is-servizzi tal-Kummissjoni u l-istituzzjonijiet nazzjonali. Is-sejħa l-ġdida se tkopri ħames oqsma bil-baġits indikattivi li ġejjin: L-istudji ta' koorti tipikament josservaw gruppi kbar ta' individwi, billi jirreġistraw l-esponiment tagħhom għal ċerti fatturi ta' riskju biex jinstab ħjiel dwar x'jikkawża l-mard. Dawn jistgħu jkunu studji prospettivi u jiġbru d-data li tħares fil-futur, jew studji ta' koorti retrospettivi, li jistudjaw id-data diġà miġbura. Għal Aktar Informazzjoni